text: ইসহাক কাজল সাংবাদিক, লেখক,  রাজনীতিবিদ ও মুক্তিযোদ্ধা। ২০১৩ সালে প্রবাসে বাংলা ভাষা ও সাহিত্যে বিশেষ অবদানের স্বীকৃতি হিসেবে তিনি বাংলা একাডেমি প্রবাসী লেখক পুরস্কারে ভূষিত হন। মোট ২১টি গ্রন্থ রচনা করেন তিনি।
  
  জন্ম ও প্রাথমিক জীবন 
  ইসহাক কাজল ২৮ ফেব্রুয়ারি ১৯৪৮ সালে সিলেটের মৌলভীবাজার জেলার কমলগঞ্জ উপজেলার পতনঊষার ইউনিয়নের ব্রাহ্মণউষা গ্রামে জন্মগ্রহণ করেন। তার পিতা মৃত আমজাদ উল্লাহ ও মাতা সায়রা বেগম। তিনি পতনঊষার বালক প্রাথমিক বিদ্যালয় থেকে প্রাথমিক, নয়াবাজার কৃষ্ণচন্দ্র উচ্চবিদ্যালয় থেকে মাধ্যমিক ও মদনমোহন কলেজ থেকে উচ্চমাধ্যমিক ও স্নাতক ডিগ্রি লাভ করেন।
  
  রাজনৈতিক ও কর্মজীবন 
  ইসহাক কাজলের ১৯৭১ সালে মুক্তিযুদ্ধ, ১৯৬২ সালের শিক্ষা আন্দোলন, ১৯৬৬ সালের ছয়দফা আন্দোলন, ১৯৬৯ সালের গণআন্দোলনসহ বাংলাদেশের প্রতিটি আন্দোলনে ছিল সক্রিয় অংশগ্রহণ। তিনি রাজনৈতিক জীবনে স্বাধীনতা উত্তর সিলেট জেলা আওয়ামী লীগের শ্রমসম্পাদক, সিলেট জেলা শ্রমিক লীগের সাধারণ সম্পাদক, সিলেট জেলা শ্রমিক কর্মচারী ঐক্য পরিষদের সভাপতি, সিলেট জেলা সংবাদপত্র হকার্স ইউনিয়ন ও সমবায় সমিতির সভাপতি, সিলেট জেলা রিকশা শ্রমিক ইউনিয়নের সাধারণ সম্পাদক, বাংলাদেশ শ্রমিক ফেডারেশনের কেন্দ্রীয় কমিটির সদস্য, ওয়ার্কার্স পার্টি সিলেট জেলা শাখার প্রতিষ্ঠাতা সম্পাদক ও কেন্দ্রীয় কমিটির সদস্য ছিলেন। তিনি শাহজালাল বিজ্ঞান ও প্রযুক্তি বিশ্ববিদ্যালয় প্রতিষ্ঠা আন্দোলন, সিলেট বিভাগ আন্দোলনসহ নানা আন্দোলনে সম্পৃক্ত ছিলেন। 
  
  ১৯৭৮ সাল থেকে পেশাদার সাংবাদিকতা শুরু করেন। সিলেটের সিলেটকণ্ঠ, যুগভেরী, জালালাবাদ, নতুন কথা, সিলেট সমাচার, সাপ্তাহিক খবর, রানার, জালালাবাদীসহ বিভিন্ন পত্রিকায় কাজ করেছেন।
  
  ২০০০ সালে সপরিবারে স্থায়ীভাবে বসবাসের জন্য লন্ডনে চলে যান। বিলাতের বাংলা সংবাদপত্র সাপ্তাহিক জনমতের সিনিয়র স্টাফ রিপোর্টার ও পরে পলিটিক্যাল এডিটর হিসেবে দায়িত্ব পালন করেন। তিনি বিলাতে প্রকাশিত ত্রৈমাসিক সাহিত্য পত্রিকা তৃতীয় ধারার প্রধান সম্পাদক ছিলেন।
  
  ২০১৩ সালে প্রবাসে বাংলা ভাষা ও সাহিত্যে বিশেষ অবদানের স্বীকৃতি হিসেবে তিনি বাংলা একাডেমি প্রবাসী লেখক পুরস্কারে ভূষিত হন।
  
  গ্রন্থ 
  ইসহাক কাজল বিভিন্ন বিষয়ে প্রায় ২১টি গ্রন্থ রচনা করেন। তার উল্লেখযোগ্য গ্রন্থের মধ্যে রয়েছে:
  
   জনক তুমি বাংলাদেশ
   সিলেটের শিল্পী সাধক সংগ্রামী, 
   বরাক উপত্যকার বাংলা ভাষা-আন্দোলনের ইতিহাস, 
   মুক্তিযোদ্ধারা সংগ্রামে সংকটে
   দিলওয়ার: পৃথিবী স্বদেশ যার
  
  মৃত্যু 
  ইসহাক কাজল ১১ ফেব্রুয়ারি ২০২০ সালে গ্রেটার লন্ডনের রমফোর্ড কুইন্স হাসপাতালে ক্যানসারের চিকিৎসাধীন মৃত্যুবরণ করেন।
  
  আরও দেখুন
  
  তথ্যসূত্র
  
  বহিঃসংযোগ 
  
  বিষয়শ্রেণী:১৯৪৮-এ জন্ম
  বিষয়শ্রেণী:২০২০-এ মৃত্যু
  বিষয়শ্রেণী:মৌলভীবাজার জেলার ব্যক্তি
  বিষয়শ্রেণী:বাংলাদেশী সাংবাদিক
  বিষয়শ্রেণী:বাংলাদেশী পুরুষ লেখক
  বিষয়শ্রেণী:বাংলাদেশের মুক্তিযোদ্ধা
  বিষয়শ্রেণী:সিলেটের রাজনীতিবিদ
  বিষয়শ্রেণী:মদনমোহন কলেজে প্রাক্তন শিক্ষার্থী
title: ইসহাক কাজল